समरपुंगव दीक्षित
सत्रहवीं शताब्दी में मदुरै के शासक तिरुमल्ल नायक ने अपने यहाँ कला और साहित्य को प्रचुर संरक्षण दिया था। मदुरै और तंजावूर के नायकों की इस शासन अवधि के दौरान कई दाक्षिणात्य कवियों ने संस्कृत साहित्य को समृद्ध किया जिनमें अप्पय दीक्षित, समरपुंगव दीक्षित और नीलकंठ दीक्षित जैसे साहित्य के जाने माने लेखक भी हुए थे ।  तैलंग ब्राह्मणों के आत्रेय गोत्र में कृष्ण-यजुर्वेद के तैत्तरीय आपस्तम्ब के अध्येता मूलपुरुष श्रीव्येंकटेश अणम्मा की दूसरी पीढ़ी में उनके सुपुत्र शास्त्रार्थ-विशारद श्रीसमरपुंगव दीक्षित का जन्म सन् 1574 ई. में हुआ था| ये प्रख्यात अयप्पा दीक्षित जी की बहन के पुत्र (उनके भांजे) थे, जिन्होने दक्षिण भारत में अपने निवास के दौरान श्रीमंतों और नरेशों के आग्रह पर राजसूय, वाजपेय, और अश्वमेध-यज्ञ सहित अनेक शास्त्रीय / वैदिक यज्ञ करवाए थे ...
वह कई यज्ञ-कर्म-विधियों के जाने माने विशेषज्ञ तो थे ही, एक ‘पर्यटन-प्रेमी’ भी थे : पूरे भारत के खास तौर पर यहाँ के सभी धार्मिक-स्थलों और बड़े नगरों को उन्होंने अधिकांशतः पदयात्रा करते हुए अपनी आँखों से देखा था ! उन्होंने उत्तर तथा दक्षिण भारतीय मुख्यतम तीर्थों का तो अपनी चम्पू कविता में मनोहारी वर्णन किया ही, भारत के भूगोल के वैविध्य, वनस्पतियों और वृक्षों के प्रकारों तक पर उनकी सक्षम कलम चली ...'यात्राप्रबंध' उन का अत्यंत प्रसिद्ध और बहुउद्धृत  चम्पू-काव्य है- यानि कविता और गद्य दोनों शैलियों में लिखा हुआ ! इस ग्रन्थ का पहला संस्करण  १९०८ में वासुदेव लक्ष्मण शास्त्री पंशीकर ने सम्पादित किया था और तुकाराम जीवाजी ने छापा था! इस ग्रन्थ के दूसरे संस्करण में, जो केदारनाथ झा के संपादन में १९३६ ई. में निर्णय सागर प्रेस से प्रकाशित है, उनके द्वारा देखे गए अनेक स्थानों का वर्णन मिलता है | तीसरा संस्करण १९९० में निर्णय सागर प्रेस मुंबई से छपा है  ! समरपुंगव जी ने अपनी लम्बी तीर्थयात्रा में  कांचीपुरम ,एकाम्रेश्वर, गयातीर्थ, श्रीपर्वत, अहोबल, गंधमादन पर्वत, पांडव देश, हालास्पुर, गोकर्ण, मथुरा, केदारनाथ, बद्रीनाथ, कामरूप, नीलगिरी, जगन्नाथ, प्रयाग, साकेतधाम , और वाराणसी; आदि के देवस्थानों में सुशोभित देवी-देवताओं का दर्शन किया और उन पर इस ग्रन्थ के ९ उच्छवासों स्तवनपरक पद्य अंकित किये हैं ...इनके यहाँ नगरों और देवी-देवताओं का यशोगान करते हुए गंगा, कावेरी, धनुषकोटि राम-सेतु और उद्यान-सुषमा के चित्रात्मक वर्णन भी है तो सूर्यास्त, सूर्योदय, चंद्रोदय की प्राकृतिक छटाओं का काव्यात्मक चित्रण भी! 'Dictionary of indology' में उनके विषय में डॉ. विष्णुलोक बिहारी श्रीवास्तव की टिप्पणी है-
"Teerthayātrā-Prabandha-Champu,by Samarapungava Dikshita, who belonged to the second half of the 16th century, is divided into 9 uchchhwās and deals with several pilgrimages of north and south India. ...The poet has represented a copieus picture of nature at several places in in his kavya.  The poet seems to have excelled in presenting the geographical topography of India."
यह आकस्मिक नहीं है कि इस ग्रन्थ का कई जगह उल्लेख दक्षिण और उत्तर-भारत में समय समय पर लिखे गए अनेक संस्कृत ग्रथों में मिलता है| महान अप्पय दीक्षित के सगे भांजे होने की वजह मात्र से नहीं, बल्कि एक सिद्ध पर्यटक-कवि और अद्वैत दर्शन पर अपने मौलिक ग्रन्थ का लेखक होने से भी ! उन्हें यात्रा-विवरण लिखने वाले सत्रहवीं सदी के अधिकृत संस्कृत कवियों में जाना जाता है- वह उत्तरावस्था में तो काशी में ही बस गए थे! समरपुंगव जी के व्यक्तित्व और कृतियों के सम्बन्ध में और गहरे विचार की ज़रूरत है! कारण यह भी है कि उनके सम्बन्ध में एक भिन्न तथ्य दर्शाती एक टीप मिली है जो उनके जन्मस्थान के बारे में यह कह रही है - SAMARPUNGAVA Diksita who was the son of Venkatesa of Vadhul gotra and brother of Suryanarayana and Dharma, at Tiruvalngadu in North Arcot District, Madras, about the 17th century. His ‘Tirthyatra-prabandham’ describes the holiness of several sacred shrines and waters visited in the course of a pilgrimage."  इन्हीं श्रीसमरपुंगव दीक्षित का लिखा एक अद्भुत दार्शनिक ग्रंथ है 'अद्वैत-विद्यातिलकम' जो विख्यात् विद्वान गोपीनाथ कविराज की भूमिका के साथ ‘ब्रह्मसूत्र’ की दार्शनिक व्याख्या का यह ग्रन्थ बम्बई के निर्णयसागर प्रेस से 1908 में प्रकाशित हो चुका है! इनका जन्मस्थान वटवन / तिरुवलंगाडू (मद्रास राज्य ) है या कोई और है- यह तथ्य शोधाधीन है!
'अद्वैत-विद्यातिलकम्' (जिस की ‘दर्पण’ टीका श्री धर्मय्य दीक्षित ने लिखी थी) १९३० में गवर्मेंट संस्कृत लाइब्रेरी, काशी से अंशतः प्रकाशित हुआ है, अब यह ग्रन्थ सौभाग्य से 104 पृष्ठ की ई-पुस्तक के रूप में इंटरनेट पर भी सुलभ है ।
संस्कृत लेखकों में  बहुश्रुत अप्पय दीक्षित जो समरपुंगव जी के सगे मामा थे, ने विभिन्न विषयों पर सौ से भी अधिक पुस्तकें लिखीं हैं । अप्पय दीक्षित से ज्यादा बड़ा दार्शनिक-संस्कृतज्ञ उनके समकालिकों में और कोई नहीं हुआ है उनके भांजे समरपुंगव दीक्षित जैसा ऊपर कहा जा चुका है- एक सुंदर रचना, ‘यात्राप्रबंध' के यशस्वी लेखक हैं।  डॉ. छविनाथ त्रिपाठी ने चौखम्भा प्रकाशन से छपे अपने ग्रन्थ ‘चम्पू काव्य का विवेचनात्मक एवं ऐतिहासिक अध्ययन’ में इनके सम्बन्ध में जो टिप्पणी लिखी है वह अविकल रूप से इस प्रकार है-  "‘यात्रा प्रबंध’ चम्पूकाव्य के रचयिता का नाम समरपुंगव दीक्षित है। ये वाधूलगोत्रीय ब्राह्मण थे और इनका जन्म दक्षिण के वटवनाभिधान संज्ञक नगर में हुआ था । ये अप्पय दीक्षित के शिष्य थे, अतः इनका समय सोलहवीं शताब्दी का उत्तरार्ध है । इनके पिता का नाम वेंकटेश तथा माता का नाम अनंतम्मा था। इसमें नौ उच्छ्वास हैं और उत्तर एवं दक्षिण भारत के अनेक तीर्थों का वर्णन किया गया है। इस चम्पू में नायक द्वारा तीर्थाटन का वर्णन है पर कहीं भी उसका नाम नहीं है । कवि के भ्राता सूर्यनारायण की इसके नायक ज्ञात होते हैं । कवि ने स्थान-स्थान पर प्रकृति के मनोरम चित्र का अंकन किया है। तीर्थयात्रा के प्रसंग में शृंगार के भयानक चित्र भी स्थल-स्थल पर उपस्थित किये गये हैं और इतिप्रेषण, चंद्रोपालम्भ एवं कामपीड़ा के अतिरिक्त भयानक रतियुद्ध का वर्णन किया गया है। भारत का काव्यात्मक भौगोलिक चित्र प्रस्तुत करने में कवि पूर्णतः सफल हुआ है। ...”" नाथद्वारा के दिवंगत शोध विद्वान पोतकूर्ची पंडित श्रीकंठमणि शास्त्री ‘देशकुञ्ज ’ और उनके अनन्य सहयोगी पंडित श्रीगोकुलानंद तैलंग ‘निकुंज’ ने ऐतिहासिक महत्व प्राप्त कर चुके अपने 'उत्तर भारतीय आन्ध्र-तैलंग-भट्ट-वंशवृक्ष' (भाग-२) की भूमिका में पीढ़ी-दर-पीढ़ी तैलंग कवि-विद्वतजनों की कृतियों का सूचीबद्ध उल्लेख किया है जिसमें समरपुंगव दीक्षित की दो रचनाओं के सम्बन्ध में उल्लेख है|